Source: http://www.bihon.ro/meciul-tur-semifinale-len-euro-cup-csm-digi-oradea-sm-verona/1767431
Timestamp: 2018-08-20 03:12:58+00:00

Document:
Meciul tur al semifinalei LEN Euro Cup | CSM Digi – SM Verona - BIHON
Meciul tur al semifinalei LEN Euro Cup | CSM Digi - SM Verona
Meciul tur al semifinalei LEN Euro Cup | CSM Digi – SM Verona
la	18. ianuarie 2017 11:36	 Reactualizat la:	 18. ianuarie 2017 11:39
CSM Digi dispută miercuri meciul cu SM Verona, din prima manşă a semifinalelor LEN Euro Cup.
Poloiştii orădeni se află în faţa unei întâlniri care i-ar putea propulsa în istoria clubului, în cazul unei calificări în finala competiţiei. SM Verona şi CSM Digi se întâlnesc miercuri la Busto Arsizio, în prima manşă a semifinalelor LEN Euro Cup. Meciul are loc miercuri, cu începere de la ora 20:00 şi nu va fi televizat.
Echipa noastră s-a pregătit cu asiduitate pentru această partidă. Din păcate, antrenorul Kádár Kálmán nu a avut la dispoziţie întregul lot de jucători decât după meciul naţionalei cu Germania, la care au fost convocaţi nu mai puţin de cinci componenţi ai echipei: Negrean, Chioveanu, Gheorghe, Prioteasa şi Remeş. La finele săptămânii trecute, CSM Digi a susţinut câteva meciuri-şcoală la Oradea, în compania echipei maghiare Miskolc (la care evoluează poloistul ex-orădean Szabó Roland). Nu s-a ţinut evidenţa scorului, punându-se accentul pe exersarea schemelor de joc.
SM Verona este a doua echipă italiană pe care CSM Digi o are ca adversară în actuala ediţie a LEN Euro Cup. În sferturile de finală, orădenii au eliminat pe Canottieri Napoli, după o dublă victorie, scoruri 11-7, respectiv 8-5. Nici SM Verona nu este o necunoscută pentru echipa noastră. Cele două formaţii s-au întâlnit în turul secund preliminar din ediţia precedentă a LEN Champions League. CSM Digi s-a impus atunci cu scorul de 10-8, chiar în bazinul italienilor, la Busto Arsizio, câştigând grupa şi calificându-se în turul trei al competiţiei.
Actuala echipă a Veronei este însă superioară valoric faţă de cea de anul trecut. „În această fază a LEN Euro Cup nu mai există decât echipe redutabile. Verona este o adversară puternică, pe care vom încerca însă să o eliminăm. Avem o misiune dificilă, dar noi dorim să realizăm cea mai importantă performanţă din istoria clubului nostru, accederea în finala unei competiţii europene. Vrem să luăm o opţiune serioasă pentru calificare în meciul din prima manşă, de la Verona, pentru a avea o misiune mai uşoară în partida retur, de la Oradea”, ne-a declarat Nicolae Diaconu, unul dintre cei mai experimentaţi jucători ai CSM Digi. „Am studiat jocul adversarilor împreună cu antrenorii echipei noastre şi am încercat să descoperim punctele lor mai slabe. Spre deosebire de Canottieri Napoli, care se baza pe doi-trei jucători mai buni, Verona are un lot mult mai puternic. Va trebui să fim foarte atenţi şi concentraţi şi să ne facem jocul nostru obişnuit”, a conchis Nicolae Diaconu.
Cealaltă semifinală a LEN Euro Cup programează meciul Jadran Carine Herceg Novi – Ferencváros Budapesta.
Taguri: csm digi oradea, polo, semifinale LEN EURO CUP, SM Verona

References: CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 csm